**Beretning til generalforsamlingen 23. september 2021:**

**perioden 3.sept. 2020 - 23. sept. 2021.**

1. **Strandrensning**: Coronarestriktionerne var gunstige, så 25. oktober blev planlagt til strandrensning 2020. Men så kom der nye restriktioner på antal af forsamlede udendørs til 10 og atter måtte vi aflyse. Containeren var bestilt og ankommet. Så 8 voksne og 3 børn og 2 hunde mødte op. Lisbeth **havde** lavet kage, så vi startede med kage og HAVFALDSPOSER blev uddelt. Se Thorøhuse Posten nr. 59. november 2020.

Næste strandrensning blev 18.april 2021 med 30 voksne og 10 børn. En hel container blev fyldt, selv om det fra start lignede ingen affald. Sådan går det hvert år. Efter en times arbejde var der kaffe og kagemand på Forsamlingshuset terrasse. Se Thorøhuse Posten nr.61.

1. **§ 18 turen 2021** gik til Koldinghus med Dronningens Broderier som særudstilling og med rundvisning. Netop denne dag havde Majestæten valgt at vise sine ”veninder” sine broderier og derfor blev vores besøg pludseligt til: MAN HAR DA LOV TIL AT VÆRE LIDT ROYAL. Læs om turen i Thorøhuse Posten nr. 62.
2. **Hjertestarterkursus jan 2021** blev også aflyst pga. Corona. Næste gang bliver jan. 2022. Husk at få genopfrisket din teknik eller kom og lær det for første gang med vores lokale hjertestarter-instruktør Henrik Holm-Nielsen. Vores hjertestarter hænger inde i indgangen til det offentlige toilet i Forsamlingshuset og kan hentes året rundt 24/7.
3. **Badebroen** har haft mange gæster, både de daglige ”badenymfer” og de mange sommergæster. Den lodrette trappe er blevet repareret for 2300 kr. med nye trin.
4. **Trafikhastigheden på Jacob Gades Vej** blev målt af Assens Kommune i **november 2020.**

Den viste en gennemsnitshastighed på 22,2 km/t og en ”85% fraktil” på 27,4. På baggrund af målingen foretager Assens Kommune sig ikke mere i sagen. Læs mere i Thorøhuse Posten nr. 60.

1. **Trafiktælling på vejen Drejet maj 2021.** Pga. de store problemer for alle besøgende til Thorøhuse/Thorø med at parkere på P-pladsen ved Forsamlingshuset havde vi bedt Assens Kommune om en trafiktælling. Denne fandt sted fra 11.maj-31.maj 2021. Den viste en uholdbar mængde af trafik i forhold til antallet af P-pladser**. Derfor har vi sendt en ansøgning til Assens Kommune om en ekstra P-plads i udkanten af byen med trafiktællingen som baggrund. Læs mere i Thorøhuse Posten nr. 62.**
2. **”Abelandet”, et klatrestativ for børn over 3 år bag ved P-pladsen** blev opstillet 1. juni 2021 og historien om tilblivelsen er beskrevet i Thorøhuse Posten nr. 62. Det har været en 18 måneders proces i Kafkastil. Assens Kommune har bevilliget penge fra Lokalsamfundspuljen til indkøb af stativ og faldsand og gravearbejde og Rise Sparekasse til samling af stativet. Tusind tak.
3. **”Deltager Danmark”** er en nonprofit organisation betalt af VELUX FONDEN, som skal fremme GRØN OMSTILLING i Danmark. I Thorøhuse blev det første møde holdt d. 15. juni med 5 thorøhusedeltagere udpeget af Bylauget, som allerede er kommet godt i gang. Et kommende HØSTMARKED VED BARKEGRYDEN SØNDAG D. 3. OKT. OG EN GRØN FÆLLESSPISNING SØNDAG D. 14. NOVEMBER. Læs mere i Thorøhuse Posten nr. 62.
4. **Gangstien til fodboldbanen og badebroen,** er nu blevet renoveret af Thorø med 20 tons jord og grus efter den tunge kørsel under renoveringen af Thorøgaard. Det er vi glade for.
5. **Projektet ”Multifunktifunktionelle stier:**

Sammen med formanden for Lokalråd Assens Inge Dahl og formanden for Tommerupperne Martin Winther-Gaasvig repræsenterer Palle Isaksen den samlede stigruppe bag Assinoen med opbakning fra alle lokalråd og borgergrupper i kommunen.

Der er igangsat et samarbejde og mødeforløb med forvaltningen. Der er afsat 400.000 til ”rekreative stier” i 2021, som prioriteres til først at igangsætte sti syd om Assens – dvs. fra jordbassinernes P-plads til Thorøhusevej og videre via Tronebjergvej til Egebjergvej som første etape.

I det nye budgetforlig for 2022-2025 er der afsat yderligere 8 mill. kr. Desværre er det næppe nok til at nå den højest prioriterede Assino-etape, som er en sikker skolevej og pendlersti fra Assens-Ebberup, som anses for at være den dyreste distance. Ekstern Funding anses dog for at være en god mulighed.

1. **Nyrenoverede opslagstavler i Thorøhuse, på Saltoftevej og Thorøhusevej.** Da Assens Kommune fornyede gadelamperne på Thorøhusevej og udskiftede de gamle træmaster med fine metalmaster, kunne vores opslagstavler ikke længere sidde på masterne. Bjørn Birkely har derfor haft alle tavlerne til fin renovering og opsat dem igen. 1 tavle ved Hanne og Bjørn på **Jacob Gades Vej,** 1 tavle på **Drejet** overfor FISKERHUSET, 1 tavle på NABOHJÆLP MASTEN på **Thorøhusevej**, 1 tavle på hjørnet af **Skolebakken og Lundshøje,** 1 tavle på østsiden af Dorthes loppebod på **Saltoftevej,** 1 tavle ved Dyrlægen på **Thorøhusevej. Husk at læse opslagene. Tak til Bjørn.**
2. **Bogormen** er lige blevetryddet fint op af Hanne Yderstræde og Inger Lerche her i september. Bogormens to inspektører fortæller i **Facebook gruppen Thorøhuse d. 8.sept**: De 2 øverste hylder er ”nye” bøger. På hylden er der en kasse med børnebøger. I plastickassen på nederste hylde: returbøger. **HUSK ingen sække med bøger, kun dem der kan være i returkassen.**

**Tak til Hanne og Inger.**

1. **Nye tilflyttere: 3 børnefamilier. Hurra.** Endelig kom der igen børn til Thorøhuse.

* Terkel med sin forældre Nanna og Malthe på Bagerstræde 11,
* Ida Frida og Lise Marie med forældrene Mathilde og Carl i Skolen på Saltoftevej,
* og 1. nov. kommer en børnefamilie på Markledet 11, det er Mikkel og Julie med 2 børn, Valter og Vilja.
* De lidt ældre Bente og Odd er flyttet ind på Jacob Gades Vej 6,
* Markledet 3 huser nu Pia med sønnen Nickie og 2 hunde.
* På Saltoftevej har Hans og Kate overtaget ”Finns hus”,
* og på Ålevejen 8 er Elin med den store Granddanois Frigg flyttet ind.
* Nye kartofler fra Helnæs med et stort Dannebrog leveres af de nye på Lundshøje 6, Carsten og Solveig.
* Pernille, datteren Bjørk og en hunden Ollie på Drejet 4.
* Alle de nye sammen med de ”gamle nye” fra 2017/18 bliver inviteret til **komsammen i Forsamlingshuset søndag d. 21. november,** hvor en repræsentant for alle vores mange små ”klubber” vil fortælle om aktiviteter i Thorøhuse.

1. **Dialogmøde om strandplaner i Assens Kommune.** Mandag d. 20. september var Margrethe og jeg til dialogmøde om vores strand i Thorøhuse.

Strandene i Assens er inddelt i 3 kategorier: Turismestranden, Naturstranden og Den ”hemmelige” strand.

I Thorøhuse har vi næsten alle Turismestrandens faciliteter i forvejen:P-plads, toilet hele året 24/7, bord-bænkesæt, redningskrans; Helikopternr. H945, men vi vil gerne fortsætte med at være benævnt som ”Den hemmelige Strand”, så vi ikke drukner i flere biler, der ikke er plads til på P-pladsen.

Vi håber politikerne finder mulighed og midler til en ekstra P-plads i kanten af byen.

1. **Tak.** Bylaugets medlemstal er pt. 144. Vi vil gerne være flere, som vi plejer. Det giver et stærkt grundlag, når vi skal søge fonde eller argumentere med myndigheder.

Tak til Forsamlingshuset, som vi samarbejder med og mødes med i **Thorøhuse Borgergruppe,** som får et årligt tilskud fra Assens Kommune på 5000 kr. til fælles udgifter.

Tak til vores dygtige og tålmodige redaktør af **Thorøhuse Posten,** Bjarne Toft Olsen, Ålevejen 11. Det er en efterspurgt lille lokalavis, som læses af lokalpolitikere, lokaljournalister m.m. og alle beboere. Den uddeles 4 x årligt til alle husstande i Thorøhuse, Nyhuse, Thorøhusevej til Ringvejen og til Saltoftevej nr. 31, som er vores medlemsområde. Den kan også læses på vores hjemmeside [www.thoroehuse.dk](http://www.thoroehuse.dk), hvor alle numre ligger helt tilbage til starten i 2007.

Tak til badebroens inspektør Kurt Pedersen og hans hjælpere.

Tak til Palle Johansen Holding for gratis geotextæppe mellem jordlag og faldsand til ”Abelandet”.

Tak til Assens Kommune for bevillinger og godt samarbejde med politikere og ansatte.

Tak til alle annoncører. Det er et vigtigt tilskud til udgivelsen af vores lille avis.

Tak til Bylaugets bestyrelse, suppleanter og revisorer for rettidigt samarbejde og gode ideer.

**Vi vil gerne have flere mailadresser på medlemmerne. Send dem til kassereren:** [**pisa@pisa.dk**](mailto:pisa@pisa.dk)

**Bolette Eggers. Formand for Thorøhuse Bylaug.**